b'\n_START_ARTICLE_\nMonacon Grand Prix 2015\n_START_SECTION_\nKilpailu\n_START_PARAGRAPH_\nPaalupaikalta kauden kuudenteen osakilpailuun l\xc3\xa4hti Lewis Hamilton, ensimm\xc3\xa4ist\xc3\xa4 kertaa urallaan Monacossa. Hamiltonin rinnalla toisessa ruudussa oli Nico Rosberg. Ruudusta kolme oli Sebastian Vettel._NEWLINE_L\xc3\xa4hd\xc3\xb6ss\xc3\xa4 Red Bull -kuljettajat vaihtoivat paikkojaan, kun Daniil Kvjat ohitti Daniel Ricciardon. Ensimm\xc3\xa4isell\xc3\xa4 kierroksella McLaren -kuljettaja Fernando Alonso kolaroi Nico H\xc3\xbclkenbergin kanssa Mirabeau -mutkassa, saaden kolaroinnista viiden sekunnin aikarangaistuksen. My\xc3\xb6s Felipe Massa kolaroi ensimm\xc3\xa4isell\xc3\xa4 kierroksella, osuen yhteen Pastor Maldonadon kanssa, kontaktin seurauksena Massan auton etusiipi vaurioitui ja h\xc3\xa4n joutui tulemaan varikolle vaihdattamaan sen. Maldonado keskeytti kierroksella 7 jarruongelmiin. My\xc3\xb6s Alonson kilpailu j\xc3\xa4i kesken ennen aikojaan vaihdelaatikon rikkouduttua. Kimi R\xc3\xa4ikk\xc3\xb6nen taisteli Red Bull -kuljettajien kanssa, onnistuen ohittamaan Daniel Ricciardon varikkopys\xc3\xa4hdysten yhteydess\xc3\xa4._NEWLINE_Kierroksella 64 Max Verstappen t\xc3\xb6rm\xc3\xa4si Romain Grosjeaniin radan ensimm\xc3\xa4isess\xc3\xa4 mutkassa. Turva-auto tuli radalle. Kilpailua t\xc3\xa4ydellisesti hallinnut Hamilton kutsuttiin k\xc3\xa4rkipaikalta varikolle vaihtamaan superpehme\xc3\xa4t renkaat. Hamilton kuitenkin tippui varikkopys\xc3\xa4hdyksen seurauksena kolmanneksi, Nico Rosbergin siirrytty\xc3\xa4 k\xc3\xa4rkeen ja Vettelin noustua toiseksi. Turva-auto poistui radalta kierroksella 70. Hamilton ei kuitenkaan pystynyt ohittamaan Vetteli\xc3\xa4._NEWLINE_Nico Rosberg ajoi uransa kolmanteen per\xc3\xa4tt\xc3\xa4iseen Monacon Grand Prix\xe2\x80\x99n voittoon. Sebastian Vettel ajoi toiseksi. Hamilton sijoittui kolmanneksi. Red Bullin ven\xc3\xa4l\xc3\xa4iskuljettaja Daniil Kvjat ajoi nelj\xc3\xa4nneksi, Ricciardo viidenneksi ja Kimi R\xc3\xa4ikk\xc3\xb6nen kuudenneksi. R\xc3\xa4ikk\xc3\xb6nen joutui kolariin Ricciardon kanssa kilpailun lopulla, Ricciardon v\xc3\xa4kisin ohittaessa R\xc3\xa4ikk\xc3\xb6sen. Tilanteesta ei jaettu rangaistuksia. McLarenin Jenson Button ajoi kahdeksanneksi saavuttaen McLarenille kauden avauspisteet. Valtteri Bottas ajoi 14:nneksi.'